- JOONI
- <
- 6
- >

6
Jiisuuꞌke Nantoong Paꞌnokoꞌ Kokoreiꞌ Bauꞌuruꞌnaꞌ
(Mat 14:13-21; Mak 6:30-44; Luk 9:10-17)
1 Teketa niiꞌning batei tankinuioꞌ Jiisuuꞌ toroarama Kaaleliꞌnaruꞌkoo pakoꞌaruꞌ niiꞌnooꞌ miring Taiberiasi-naruꞌkoo. 2 Eeꞌnoko mmauꞌ nantoonge siompauꞌ taaꞌniꞌantananka nkovuko ooaama. Siipananka unaa-antavurikoꞌ. 3 Eeꞌnoko Jiisuuꞌ miinani-koo koinura baꞌnamparuꞌ niiꞌ bakaning barevare-nupoong ninka, 4 Paroro Baariꞌkoong˜ Juꞌnupoong biikaang dueꞌui otoko. 5 Eeꞌnoko Jiisuuꞌ ooꞌoopaavarama mmauꞌ nantoong oovuruꞌ tee-anko poroko. Oovurira Pilipiꞌ aaꞌpuuꞌ, “Areꞌka taamang mooꞌampipeuꞌ aing nantoong bauꞌarampiiꞌnaang?” 6 Tamung teeꞌpuuꞌ Pilipiꞌ paara-antavuma baka noruꞌuitaaꞌ nkovuainaꞌ. 7 Pilipiꞌke kara makuꞌuma aaꞌpuuꞌ, “Kenaanka kivora nopaꞌkoo makotuaꞌ ainge nantoonge okiꞌnooꞌnaꞌ bereteꞌ naiaavaꞌnaang.” 8 Eeꞌnoko niiꞌnunge bakaning barevare-nupoong-koonge, Aanduruꞌke, Saimoniꞌ Piita baaraꞌmaꞌnunge aaꞌpuuꞌ, 9 “Nemaka aꞌ otong paꞌnokoꞌ bereteꞌ otoꞌevuinung, eeꞌnoko taviꞌning keura. Nka arekeeꞌ makotupeuꞌ aing-koo ookara-koo?” 10 Jiisuuꞌke aaꞌpuruꞌ, “Baꞌnang-antavereriaing ookara nantoong.” Teꞌ otorokoꞌnooꞌ karaasiꞌ mmauꞌpoꞌnooꞌ, eeꞌnoko ookara nantoong teꞌ baꞌnampariruꞌ. Teing-koong nantoong-koong donkaang deerunooꞌ paꞌnokoꞌ kokoreiꞌ. 11 Jiisuuꞌke bereteꞌ kompura Kumponing tampaꞌ tampuuꞌ, eeꞌnoko teing nantoong tankeeꞌuruꞌ baꞌnampariruꞌning. Eeꞌnoko taviꞌ teeꞌ siong-antavuuꞌ. Eeꞌnoko ookara taamanaara poovorouꞌ. 12 Eeꞌnoko teing poovoroioꞌ Jiisuuꞌke niiꞌ bakaning barevare-nupoong aaꞌmuruꞌ, “Tee ookara kakitaꞌnanka oosieriaing, tamung keraꞌparaꞌneeng okiꞌnairu.” 13 Eeꞌnoko oosiampira pekuꞌ kivora-ita kevekuꞌka maantoꞌampiruꞌ kakitaꞌnankai paꞌnokoꞌ bereteꞌkoo taamanaama sipauꞌning.
14 Eeꞌnoko teinge nantoonge Jiisuuꞌ bakaang taaꞌniꞌanta ooaara aaꞌpauꞌ, “Aung eeꞌnara tee nakaronung masikung kansiꞌkoo teroita pooꞌnaang Kumponinge barevuuꞌnung.” 15 Jiisuuꞌke noruꞌuuꞌ teinge mooꞌaara daurarong˜ deeng-antavaavaꞌnaang mauꞌaako. Teeꞌ minkuaako Jiisuuꞌ tenkenura napoꞌ baka mii-koo koinuuꞌ teka kunsiaraaꞌnaang.
Jiisuuꞌ Kankong-koo Daue Nanuuꞌnaꞌ
(Mat 14:22-33; Mak 6:45-53)
16 Eeꞌnoko muung-aapevuioꞌ niiꞌ bakaning barevare-nupoong eeꞌdanto nanampiruꞌ teruꞌkoo. 17 Bakaasi-koo aaꞌemarira tankinampiiꞌnaang Kapaneumeꞌaape toromarima. Eeꞌnoko muumpuuꞌ Jiisuuꞌ mmeꞌ niiꞌanko poaruko. 18 Eeꞌnoko napoꞌ doving pankaing duparuꞌ, booꞌa pankaing ninka. 19 Eeꞌnoko tee niiꞌ booꞌemariruꞌ beenaumo kivora daakuꞌ daangaꞌpinaꞌ* 5-6 kilomita. basinooꞌ. Teꞌ basimarima Jiisuuꞌ ooampiruꞌ kankong-koo daue nanuko, eeꞌnoko dueꞌ poioꞌ aaꞌnaꞌ amorompiruꞌ. 20 Eeꞌnoko amorompiko Jiisuuꞌke aaꞌmuruꞌ, “Aroreriaukaꞌ. Tee ning eeꞌ nanamang.” 21 Teeꞌ minkuvuioꞌ niiꞌ piamoruꞌ niiꞌke bakaasi-koo nkavampiiꞌnaang. Eeꞌnoko tee namuꞌke daꞌdenga tee bakaasi teꞌ basiaruꞌ piamori nanampikoꞌnooꞌ.
Nantoonge Jiisuuꞌ Besiꞌauꞌnaꞌ
22 Teketa daunaꞌmung nantoonge karingai amenkaꞌkoo otorokoꞌninge ooauꞌ nareng bakaasi-nareng teꞌ mmeꞌ otoko. Teinge eeꞌ noruꞌauꞌ: Jiisuuꞌ nanuaꞌ bakaning barevare-nupoong ninka, aiꞌ teinge Jiisuuꞌ sipaara tenkenaieeng. 23 Teketa bakaasinanka Taiberiasi-eta porora duumiauꞌ teꞌ karingai bereteꞌ naiauꞌnooꞌ Ovoringe tampara minkuvuioꞌ. 24 Eeꞌnoko tee karikaꞌke ooaavaꞌ Jiisuuꞌ teꞌ otoaruko. Niiꞌ bakaning oomaariaꞌ. Enang tee nantoong bakaasinanka-koo aaꞌearira Kapaneumeꞌaape toroariruꞌ Jiisuuꞌ besiꞌaama.
Jiisuuꞌ Tee Taamang Domaang-poꞌnung Tamparuꞌnaꞌ
25 Teketa teinge Jiisuuꞌ kuneꞌauꞌ teruꞌkoo amenkaꞌaape otoko eeꞌnoko aaꞌpauꞌ, “Nau-anta Pankaing ee, daꞌ arenang aꞌ poing?” 26 Jiisuuꞌke aaꞌpuruꞌ, “Masikung naurampimang, diiꞌke ning besiꞌmerimang teie bereteꞌke poorurieeng-koo. Diiꞌke besiꞌmeriaꞌ nkaang taaꞌniꞌanta tasiꞌperi masikaꞌantamering-koo. 27 Iriꞌ oꞌdariaukaꞌ taamang deraꞌomaung besiꞌkoo. Teka kaviꞌeritaaꞌ besiꞌeriai temuriiꞌ taamang domaang oparavaukaꞌnung. Temuriiꞌ deraꞌoarupeuꞌ. Tee taamang ninge, teie Naning-naumpoꞌ Paning-etainge arompiaing, Mmaꞌke Kumponinge teeꞌ nkoamaꞌnaang botomuuꞌnung-koo.” 28 Teinge niaꞌaama aaꞌpauꞌ, “Aming nkoampiainge Kumponing bakaang pia siompampiiꞌnaang?”
29 Jiisuuꞌke makuꞌurima aaꞌpuruꞌ, “Aung eeꞌnara tee nko-nko Kumponinge maroruri otoing: Tee naning botovuuꞌnung masikaꞌantaveriaing.” 30 Teinge kara makuꞌaama aaꞌpauꞌ, “Arera taaꞌniꞌanta nkoveaing niiꞌke oorampira masikaꞌanta-koo? Aming nkoveeꞌnaang? 31 Diikakatauroi paning-koong taamang naiauꞌ meeꞌboraꞌ sirakamaaꞌkoo teeꞌ eeꞌnaꞌ Daari Meekunge minkuvuma aaꞌpui otoinaꞌ, ‘Kumponinge paning-eta taamang avuruꞌ naiaavaꞌnaang.’ ”
32 Jiisuuꞌke makuꞌurima aaꞌpuruꞌ, “Masikaꞌ naurampimang, Moosesi deeaꞌ tee taamang paninung arurimaung. Mmaꞌ eeꞌnara tee, taamang masikung paning-etaing arurimaung. 33 Tee taamang Kumponinge arurimaung tee naning eeꞌnara paning-eta pora diiꞌ kansiꞌnupoong domang-antaruriaing.” 34 Eeꞌnoko teinge niaꞌaama aaꞌpauꞌ, “Ee aung pankaing, tee eeꞌnara temuriau taamang doong kante ameriaing.” 35 Jiisuuꞌke aaꞌpuruꞌ, “Nka ning eeꞌnara tee taamang domang-anta-koong. Naning tee ning-anko poaing peeravoaukaꞌnung, eeꞌnoko naning tee ning masikaꞌantamuaing nukaaꞌoaukaꞌnunge.
36 “Ninge tero naurampiring, aaꞌdampima, bane diiꞌke oomerira masikaꞌantameriaꞌ. 37 Ookara nantoong Mmaꞌke amuko ning-anko poromaing. Ninge bataꞌaramparupeuꞌ ning-anko poroko. 38 Ning paning-eta simaruꞌ teie botomuioꞌ bakaang pia nkoamaꞌnaang, nkaang pia deeaꞌ. 39 Tee botomuuꞌnung bakaang pia aung: teing amuuꞌning tare-koo, niiꞌnung paaꞌaravarooꞌnaang, eeꞌnoko ookara daaꞌarampaing doong asiꞌnooꞌnaꞌmung. 40 Tee Mmaꞌ piavomanaꞌ eeꞌ: ookara ning-koo Bauring-koo ookaama masikaꞌantamaavaining domaang oparavaung nkavaavaing. Eeꞌnoko ninge daaꞌarampaing doong asiꞌnooꞌnaꞌmung.”
41 Teketa tee, teinge Juꞌkoong ovontunge makenge minkuminkuauꞌ, bakaang kara orara tampaama aaꞌpuuꞌnooꞌkoo, “Ning eeꞌnara taamang paning-eta pouꞌnung.” 42 Eeꞌnoko aaꞌpauꞌ, “Aung naning Jiisuuꞌ, Josepaꞌ bauring aiꞌ baa? Niiꞌke baumararing noruꞌarampiri otong. Arekeeꞌ paning-eta pouꞌnung tamparamaung?” 43 Jiisuuꞌke makuꞌurima aaꞌpuruꞌ, “Diiꞌ orakaꞌ minkuminkururariaukaꞌ. 44 Naning otoaꞌ ning-anko baka popeuꞌnung, Mmaꞌke ning botomuuꞌnunge bokuvuaruko. Eeꞌnoko booꞌketa daaꞌantavampaing doong asiꞌnooꞌnaꞌmung. 45 Teinge nakaro-nupoonge urikupoonge Daari Meekung-koo eeꞌ daariauꞌ,
‘Ookara nantoong Kumponinge bare-antaniiꞌnuka otoroi otoroaing.’ (Aisaiaꞌ 54:13)
Ookara Mmaꞌ taaravaamaing eeꞌnoko tee-koo noruꞌ nkavaamaing ning-anko poroaing. 46 Nka naning Mmaꞌ oovuuꞌnung otoaꞌ. Ninge Kumponing-ankoita mouꞌnunge narunge Mmaꞌ ooantuꞌ.
47 “Masikaꞌ naurampimang, naning tee ning masikaꞌantamuing domaang oparavaung otoꞌevung. 48 Ning tee taamang domang-anta. 49 Diikakatauroi niiꞌnamuriiꞌ taamang meeꞌboraꞌ sirakamaaꞌkoo naiauꞌning, teka teing boorouꞌ. 50 Eeꞌnoko tee aung taamang paning-eta pomaung naninge naivura booaukaꞌnung. 51 Ning eeꞌnara domang-anta-koong taamang paning-eta mouꞌnung. Naninge aung taamang naivura doong kante domampari otomatoaing, eeꞌnoko tee taamang arompiainung tee nkaang mono, ookara nantoong kansiꞌnupoong domang-anta-koo.”
52 Teeꞌ minkuvuioꞌ Juꞌkoong ovontung iiravoroitaaꞌ biiꞌka tataꞌeema aaꞌpauꞌ, “Arekeeꞌ bakaang mono amuripeuꞌ niiꞌke maaꞌkoo?” 53 Jiisuuꞌke aaꞌpuruꞌ, “Masikaꞌ naurampimang, diiꞌke ning Tee Naning-naumpoꞌ Paning-etaing nkaang mono maaꞌmeriarui dei, nkaang ereng naimeriarui dei, diiꞌ domaang okoruriarupeuꞌ diiꞌka. 54 Naning tee nkaang mono maaꞌmuaing, nkaang ereng naimuaing domaang oparavaukaꞌnung otoꞌevuaing, eeꞌnoko booꞌketa daaꞌantavampaing doong asiꞌnooꞌnaꞌmung. 55 Aming-koo, nkaang mono tee taamang masikung, nkaang ereng teie nainai masikung. 56 Baa tee nkaang mono maaꞌuaing eeꞌnoko nkaang ereng naivuaing, ning-koo otoaing eeꞌnoko ning tee-koo oꞌnoai. 57 Mmaꞌke domampari otomaunge botomuioꞌ ning domamari oꞌnomanaꞌ teeꞌ nariꞌ naning tee maaꞌmuaing domamparavaing ning-koo. 58 Aung tee naurampiring taamang paning-eta pouꞌnung. Tee taamang-pinaꞌ deeaꞌ diikakatauroi naiaakotaaꞌ boorouꞌnung-pinaꞌ. Naning tee aung taamang naivuaing doong kante domampari otomatoaing.” 59 Jiisuuꞌke aung kara nauvuruꞌ dootuuꞌnava-koo Kapaneumeꞌnavuntuꞌkoo.
Jiisuuꞌ Tee Kara Domaang Oparavaung Okonara
60 Aung aaꞌ tee, mmauꞌke bakaning barevare-nupoonge taaravaara aaꞌpauꞌ, “Tee kara aaꞌnaꞌ mankiꞌ. Baie arooꞌupeuꞌ?” 61 Eeꞌnoko teing bakaning barevare-nupoong teeꞌ minkuminkuruariko Jiisuuꞌke baka noruꞌuraiꞌnange aaꞌpuruꞌ, “Aung kara minkuansing orara-pinaꞌ noruꞌerima tenkeniriiꞌnaang? 62 Eeꞌnoko diiꞌke ning Tee Naning-naumpoꞌ Paning-etaing toromarako nkanooꞌ tero oꞌnokoꞌnooꞌ arekeeꞌ noruꞌdariaing? 63 Tee eeꞌnara Tanuaang Meekung domaang avuꞌkoong. Naninge baka mono narunge Tanuaang Meekung otoaruko domaang masikung nkavuarupeuꞌ. Nka aung kara ninge naurampiring diiꞌkoo makosi tanuaang-koong domaang avuꞌkoo. 64 Eeꞌnoko diiꞌkoo narionge masikaꞌantameriaꞌ.” Jiisuuꞌke teeꞌ minkuvuuꞌ tee tutuntoma-ita noruꞌuruꞌnung-koo, aaꞌning: teing masikaꞌantavaavaukaꞌning eeꞌnoko tee naning tooka kompui sivuainung tavaavaꞌnaang. 65 Eeꞌnoko Jiisuuꞌke napoꞌ aaꞌpuruꞌnung, “Teeꞌkoo eeꞌnaꞌkoo naurampiring naning ning-anko poarupeuꞌ Mmaꞌke makosi-antavuaruko.”
66 Teketa emuꞌ teeꞌ minkuvuioꞌ bakaning barevare-nupoong-koo mmauꞌ toroariruꞌ, siong-koo kasiaavarura. 67 Eeꞌnoko Jiisuuꞌke niiꞌ bakaning nanaiꞌketa kenaanka aaꞌmuruꞌ, “Eeꞌnoko diiꞌ arekeeꞌ, siꞌmeriiꞌnaang?” 68 Saimoniꞌ Piitai aaꞌpuuꞌ, “Ovoring ee, baa-anko nanampipeuꞌ? Daꞌ narung otoꞌderung kara domaang oparavaukaꞌnung-koong. 69 Eeꞌnoko niiꞌke enang tasiꞌdampira masikaꞌantarampiring, daꞌ Kumponing-etaing Naning Meekung.” 70 Jiisuuꞌke aaꞌpuruꞌ, “Bane ninge marorampiruꞌ nkaning deentariiꞌnaang, teka diiꞌkoong narung maꞌnaang.” 71 Teeꞌpuma Judasi minkuvukoꞌnung, Saimoniꞌ Kerioꞌnung bauring. Tee, bane Jiisuuꞌ bakaning nanaiꞌketa kenaanka-koonunge, nka tee Jiisuuꞌ kare-nupoong-koo sivuainung.

- JOONI
- <
- 6
- >

*6:19: 5-6 kilomita.

© 1994 BSPNG