- JOONI
- <
- 5
- >

Jiisuuꞌke Taare-antavurima Nau-antavurikoꞌnaꞌ Kuunooꞌ Doong Meekeng-koo
5
(5:1–10:42)
Jiisuuꞌke Naning Tamparuꞌantavuuꞌnaꞌ Ntong-koo Poonaruꞌkoo
1 Eeꞌnoko teketa tee Juꞌnupoong biikaang paroro meekung nkoauꞌ. Eeꞌnoko Jiisuuꞌ Jerusalemaꞌ nanuuꞌ. 2 Eeꞌnoko Jerusalemaꞌkoong karanaang sipisipiꞌ duparimanooꞌketa dueꞌke kankonaruꞌ pooniiꞌnaruꞌ otokoꞌ, paꞌnokoꞌ bare pankeng koroai kaniauꞌning ninka, eeꞌnoko teruꞌ miring Betesira tampaakoꞌ Juꞌ biikaang kara-koo. 3 Eeꞌnoko nantoong mmauꞌ siipa-poꞌnupoong teke teing-koo bare-koo nempariri otorokoꞌ, aaꞌnoko mutuunanka, kaikuuꞌnanka, eeꞌnoko dootananka, nempaama ntong eemaaruꞌaraaꞌnaang. 4 Koosinung˜ Kumponing-etaing namuꞌnaꞌ teruꞌkoo bema ntong eemaaruꞌantavukoꞌ, eeꞌnoko tenang tee ntong eemaaruꞌarako baa tee tutunaꞌnung teruꞌkoo duꞌmumparama taarevokoꞌ, bane aremuriiꞌ siipa-poꞌnunge.
5 Eeꞌnoko narung naning teꞌ bempari otokoꞌ beenaumo kivora-ita ˜beenaumo-taa [38] masiraani siipavouꞌnung. 6 Eeꞌnoko Jiisuuꞌke tee oovura noruꞌuuꞌ tee naning pankaroong siipavouꞌnung, eeꞌnoko aaꞌpuuꞌ, “Daꞌ ee taarerooꞌnaang piaromaang?” 7 Eeꞌnoko teie siipa-poꞌnunge kara makuꞌuma aaꞌpuuꞌ, “Ning aaꞌ naning otoꞌmemuaung tee ntong eemaaruꞌarako siꞌmupeuꞌnung. Ning ninka teꞌ nanuꞌkoo paaramarako teka niiꞌnung divuꞌmui bemaung.” 8 Eeꞌnoko Jiisuuꞌke aaꞌpuuꞌ tee, “Daaꞌdaravaing. Taniꞌ poruꞌera naniaing.” 9 Eeꞌnoko tee naning namuꞌke taarevora bakaang taniꞌ poruꞌura beuꞌ. Teꞌmung eeꞌnaꞌmung Doong Uaanaꞌmung.
10 Eeꞌnoko Juꞌkoong ovontunge tee naning Jiisuuꞌke tamparuꞌntavuuꞌnung tautauaama, aaꞌpauꞌ, “Eꞌmung Doong Uaanaꞌmung; niikaang boto totoꞌpei taniꞌ poruꞌdari nanimang.” 11 Eeꞌnoko teie kara makuꞌuma aaꞌpuuꞌ, “Teie naninge ning taare-antamuinge naumuma aaꞌmuing, ‘Dakaang taniꞌ nkavera naniai.’ ” 12 Eeꞌnoko teinge niaꞌaama aaꞌpauꞌ, “Baa eeꞌnara tee naning daꞌ botoruing taniꞌ nkavei naniiꞌnaang?” 13 Eeꞌnoko teie naninge Jiisuuꞌke taare-antavuuꞌnunge Jiisuuꞌ miring noruꞌuaꞌ Jiisuuꞌ namuꞌke tenkenuuꞌnung-koo, karikaꞌ baruꞌ temono-koo otoroko.
14 Eeꞌnoko damaꞌke tee Jiisuuꞌke dootuuꞌnava pankava-koo kuneꞌura aaꞌpuuꞌ, “Ee aung, daꞌ enang taareroing. Dakaang orara aarumo sipeaing kapooꞌ tee-koo siipa-koo dau basi tavoꞌkuꞌneeng daꞌkoo.” 15 Eeꞌnoko tee naning teketa tenkenura Juꞌkoong ovontung nauvurima aaꞌpuruꞌ, “Tee aaꞌ ning Jiisuuꞌke tamparuꞌantamuing.” 16 Teeꞌkoo eeꞌnaꞌkoo Juꞌkoong ovontunge Jiisuuꞌ turang tutumpauꞌ teie Doong Uaanaꞌmung-koo naning taare-antavuioꞌ.
17 Eeꞌnoko Jiisuuꞌke makuꞌurima aaꞌpuruꞌ, “Mmaꞌ doong kante mintoompari otong, teeꞌkoo ning napoꞌ nauꞌka mintoomari oꞌnong. 18 Teeꞌ minkuvuioꞌ Juꞌkoong ovontung bakei orakaꞌ deeꞌorouꞌ. Jiisuuꞌ tavaavaꞌnaang enang bakei aaꞌnaꞌ mauꞌauꞌ Jiisuuꞌke Doong Uaanaꞌmung-koong boto totoꞌpuuꞌnung-koo, eeꞌnoko teie Kumponing bauma masikung tampuuꞌnung-koo, teeꞌ minkuvuma Kumponing-pinaꞌ basi tamparuꞌnung-koo.”
Kumponing Bauring Baumanung Iriꞌ Ninka Otomanaꞌ
19 Jiisuuꞌke teing kara makuꞌurima aaꞌpuruꞌ, “Masikaꞌ naurampimang, ninge Bauringe kapooꞌ ninge ninka nkoampaung. Ninge Mmaꞌke nkovuko ooamanaꞌ nariꞌ nkoamaung. Kapooꞌ Mmaꞌke nkovumaung ninge Bauringe nkoamaung. 20 Mmaꞌke ning Bauring piaamui ookara kapooꞌ nkovumaing naumumaung, eeꞌnoko damaꞌke kapooꞌ aung nkoansing-koo dau basi naumuko nkoamaꞌnaang diiꞌ dooroi taruriaing. 21 Mmaꞌke booꞌnuka daaꞌurima domang-antavurimanaꞌ teeꞌ nariꞌ ninge Bauringe domang-antavaramaung teing ning piamomaing. 22 Eeꞌnoko Mmaꞌke nantoong-simpeꞌ nkovuaꞌ, tee ning-koo Bauring-koo sipuuꞌnung nantoong simpeꞌnko˜, ookarai ning Bauring daangang-koo, Mmaꞌ daangampaamanaꞌ; 23 Nantoong ning daangamaavaukaꞌning tee Mmaꞌ daangampaavaukaꞌnunge ning botomuuꞌnung.
24 “Masikaꞌ naurampimang, nantoong teing nkaang kara taaravaamaing, eeꞌnoko teing masikaꞌantavaamaing tee botomuuꞌnung domaang oparavaukaꞌnung otoꞌevurimaing. Teing teing kiimatavuriaukaꞌning, tero booꞌnameng-eta domaang-aape tankinaing-koo. 25 Masikaꞌ naurampimang, enang-eta deto tee booꞌnukai nkaang kara taaramaavainang ning Kumponing Bauring. Eeꞌnoko teing nkaang kara taaramaavaining domampariaing. 26 Mmaꞌ baka domaang okovenung otomanaꞌ ning Bauring domaang okovenung deeng-antamuuꞌ. 27 Eeꞌnoko Mmaꞌke ning bauring makosi-antamuuꞌnung nantoong simpeꞌkoo ning Tee Naning-naumpoꞌ Paning-etaing deemari oꞌnoing-koo. 28 Taꞌniniriaukaꞌ aung-koo: bateinang pomaang ookara boorouꞌning dakoꞌdomanooꞌ otoromainge nkaang kara taaramaavainang. 29 Eeꞌnoko taaramaaraiꞌnange tavoꞌariaing dakoꞌdoma-ita. Teing nantoong tampaꞌ otorokoꞌning daaꞌarampaing koontoꞌ domampariiꞌnaang, eeꞌnoko teing orakaꞌ otorokoꞌning daaꞌarampainge kiimata nka-koo.”
Teing Jiisuuꞌ Bakaning Kara Puring-antavaamaing
30 “Kapooꞌ ninge ninka nkoamparupeuꞌ. Ninge kara simpeꞌamaung Kumponinge narunge naumumanaꞌ nariꞌ. Teeꞌkoo ning toꞌbiimari karomaung, ning ninka piamomanaꞌ nkoampaꞌ tee ning botomuuꞌnung narung piavomanaꞌ nkoamaung-koo. 31 Eeꞌnoko nkaang kapooꞌkoo ning ninka kara minkuamaung dei, tee kara minkuamaung makotuaꞌ masikung-pinaꞌ noruꞌkoo. 32 Nka niiꞌnung naning otong nkaang kara puring-antavumaung, eeꞌnoko ninge noruꞌansi oꞌnong kapooꞌ teie minkuvumaung ning-koo masikung. 33 Diiꞌ diikaning kara nka-nupoong Jooni-anko botovererioꞌ teinge teing bakaang kara nauraaruꞌnung ning masikaꞌanta-koong. 34 Nka ninge nantoong-koo naning bakaang kara-koo arooꞌmaravaꞌ otong. Teeo ninge Jooni bakaang karai noruꞌ daaꞌantarampiring diiꞌke masikaꞌantamerira domantariiꞌnaang. 35 Jooni daamu-pinaꞌ urumpari arakavarako diiꞌ okiꞌnooꞌ batei-koo siomperima doturarikoꞌ. 36 Teka ning kapooꞌ pakumui siraꞌantamumaung otoꞌmemung aaꞌnaꞌ pankaing masikung Jooni-nung sirasiraꞌkoo dau basi. Teinge kapooꞌke Mmaꞌke botomuioꞌ nkoamainge naururi otong siraꞌantavui ning tee Mmaꞌke botomuuꞌnung. 37 Eeꞌnoko napoꞌ Mmaꞌke eeꞌnarai nkaang kara puring-antamemumaunge. Diiꞌke bakaang kara teroita taaraveriaꞌ, eeꞌnoko bakaang oing ooveriaꞌ. 38 Eeꞌ, diiꞌkoo bakaang kara otoaꞌ. Teeꞌkoo diiꞌke ning masikaꞌantameriaꞌ ning Kumponinge botomuuꞌnung. 39 Diiꞌke doong kante Daari Meekung aaꞌnaꞌ pukeveri deeruerimaung eeꞌ noruꞌerima, ‘Niiꞌke domaang oparavaung okomuriainaꞌ;’ 40 Nka teie eeꞌnarai Daari Meekunge ning moaing-koong minkunaa naururiko arooꞌeriaꞌ ning-anko poꞌkoo domaang isikung otoꞌderuriiꞌnaang.
41 “Ning nantoonge pankaing-antamaavaꞌnaang piamoaꞌ, Kumponinge deekoꞌ makosi. 42 Nka ninge diiꞌ noruꞌdampiri otong, diiꞌ diikaang domang-eta Kumponing-koo piaroriaꞌ bakei. 43 Ning Mmaꞌke botomuioꞌ moioꞌ diiꞌke onkeonkeꞌmeriaꞌ; nka tee niiꞌnung bakamaiꞌ poko tee onkeonkeꞌerikooꞌ. 44 Diiꞌ Kumponing taaraveri dotu-anta-koo kasieriaꞌ diiꞌka daangang-koo keiꞌdorima. Teeꞌkoo ning masikaꞌantameriaꞌ. 45 Ning Mmaꞌankoi tuumpi nkonara deeaꞌ teeꞌ diiꞌke noruꞌmerimanaꞌ; teeo teie Moosesie diiꞌ tuumpiruriaing, daang arooꞌerimaunge. 46 Diiꞌke Moosesi koontoꞌ masikaꞌantaveri dei ning masikaꞌantameripeuꞌ, teie daarivuma ning naururuꞌnung-koo. 47 Eeꞌnoko diiꞌke Moosesi bakaang kara deerueri masikaꞌantaveriaruma arekeeꞌ diiꞌke nkaang kara masikaꞌantameripeuꞌ? Makotuaꞌ.”

- JOONI
- <
- 5
- >

© 1994 BSPNG