- JOONI
- <
- 17
- >

17
Jiisuuꞌ Eentavaruꞌnaꞌ Bakaning Barevare-nupoong Paku-koo
1 Jiisuuꞌke teeꞌ minkuvuraiꞌnange paning-aape ankamparara aaꞌpuuꞌ, “Mmaꞌ ee, tee bateinang poing. Ning dauring meenasi ameaing napoꞌ ninge dauringe meenasi arompainaꞌ. 2 Iirakuta ameuꞌ nantoong ookara tanata-koong ninge domaang oparavaukaꞌnung avoromaꞌnaang ookara nantoong-koo dake ameuꞌning-koo. 3 Domaang oparavaukaꞌnupoong aing: Daꞌ Kumponing masikung noruꞌdaamaing, niiꞌnung otoaꞌ, eeꞌnoko teinge dake botomeuꞌnaꞌ noruꞌmaamaing ning tee Pakoꞌpariꞌniiꞌ. 4 Kansiꞌkoo oꞌnoitaaꞌ dakaang meenasi sirakaꞌantavansi oꞌnoing. Dakaang nko-nko opansing nkoamaꞌnaang ameuꞌnung. 5 Enang tee Mmaꞌ, pora pankaing-antamei nerameaing tero kansiꞌ otoaruko daꞌ ninka oꞌnoresi nerameuꞌnaꞌ. 6 Teing-koo nantoong-koo dake tero kansiꞌketa ameuꞌning-koo ookara-koo ninge daꞌ tasiꞌantavarantuꞌnung. Teing dakaning deempariri otoroko, dake ning ameuꞌning, eeꞌnoko dakaang kara meumpauꞌ. 7 Eeꞌnoko enang teinge noruꞌai otong ookara kapooꞌ dake ameuꞌning eeꞌnoko daꞌankoita pouꞌning. 8 Ninge tee kara naumeuꞌnung nauaranko tampaꞌ taaravauꞌ, eeꞌnoko sirakaꞌpariri ning tasiꞌmauꞌnung ning tee daꞌankoita mouꞌnung, eeꞌnoko masikaꞌantavaamaung dake ning botomeuꞌnung.
9 “Ninge teing pakuaramaꞌnaang eentaramang. Ookara kansiꞌnupoong paku-koo eentamaravaꞌ, teing nantoong dake ameuꞌning-koo naing-koo, dakaning deempariko. 10 Ookara kapooꞌ nantoong otoꞌmemumaing dakaning, eeꞌnoko daꞌ otoꞌderumaing ning nkaninge. Nantoonge teing ooaara daangamaavaing. 11 Ning enang daꞌanko momaang. Ning kansiꞌkoo otoꞌkoong deeaꞌ, teeo aing aꞌ kansiꞌkoo otoroko. Mmaꞌ meekung ee, duaꞌariꞌneeng tareveriaing dakaang miring-koonge purintoꞌke, teie eeꞌnarai miring-koo dake ameuꞌnunge, teing narung deempariiꞌnaang neeꞌ narung-pinaꞌ oꞌnoremanaꞌ. 12 Ning teing ninka oꞌnoritaaꞌ ninge teing tarearansing dakaang miring-koonge purintoꞌke, teie eeꞌnarai miringe dake ameuꞌnunge. Ninge komparansioꞌ naning otoaꞌ paaꞌaruꞌnung, nka tee naning duaꞌniiꞌ tee narung paaꞌaravaing; teꞌkoo Daari Meekung-koong kara masikaꞌparavaing. 13 Ning enang daꞌanko momaang. Eeꞌnoko ning kansiꞌkoo oꞌnoitaaꞌ aing kapooꞌning minkuamaang teing nkaang doturotu okovuriiꞌnaang, biikaning tunsi teie doturotue maantoꞌuriiꞌnaang. 14 Ninge dakaang kara avoronko kansiꞌnupoonge munteꞌaaruꞌ, teing kansiꞌnupoong deeaing deempariaruko ning pinaꞌ nariꞌ, aiꞌ ning teie kansiꞌnupoong-koong deeaꞌ. 15 Ninge daꞌ niaꞌdampaꞌ kansiꞌnupoong-eta tontaꞌeriiꞌnaang, teka ninge daꞌ tanaꞌdamaang tampaꞌ tareveriiꞌnaang naning orara-koo. 16 Ning kansiꞌnupoong-koong deeaung-koo teeꞌ nariꞌ nkaning teing-kooning deeaꞌ. 17 Eeꞌnoko teie dakaang karai meekupoong deeng-antaveriaing. Dakaang kara tee masikung ootukunung. 18 Ninge teing botoaransing kansiꞌnupoong-koo, dake ning botomeuꞌnaꞌ teꞌ. 19 Eeꞌnoko teing noruꞌaransitaaꞌ ninge ninka aromang teing napoꞌ dakaning meekupoong masikeng deempariiꞌnaang.
20 “Aing-koo naing-koo eenta nkoampaꞌ eeꞌnoko teing-koo nantoong-koo napoꞌ ning masikaꞌantamaavaining-koo aing biikaang kara taaravaama. 21 Ning eentamaramaung aing eeꞌnoko teing narung deempariiꞌnaang. Mmaꞌ ee, narung deempariiꞌnaang neeꞌ ninka piamomaang teeꞌ daꞌ ning-koo otomanaꞌ eeꞌnoko ning daꞌkoo oꞌnomanaꞌ. Narung deempariiꞌnaang piamomaang ookara kansiꞌnupoonge masikaꞌantamaavainaꞌ ning dake botomeuꞌnung. 22 Tee eeꞌnara meenasi ameuꞌnung avorontuꞌnung narung deempariiꞌnaang, daꞌ eeꞌnoko ning narung deemaresi oꞌnoremanaꞌ. 23 Ning teing-koo oꞌnoko eeꞌnoko daꞌ ning-koo otoko teing narung deempariaing koontoꞌ. Eeꞌnoko teeꞌ nariꞌ ookara kansiꞌnupoonge noruꞌaapeuꞌ dake ning botomeuꞌnung, dake piaaverimaung teeꞌ nariꞌ ning piaamemanaꞌ.
24 “Mmaꞌ ee, teing dake ning ameuꞌning niꞌninka oꞌnoriiꞌnaang piamomaang ning oꞌnoainooꞌ nkaang meenasi ooaavainaꞌ tee dake ameuꞌnung. Aming-koo, nnaꞌ dake ning piaameuꞌnung kansiꞌ mmeꞌ nkoaravaruko. 25 Mmaꞌ ee, daꞌ domang koompari otoꞌ. Tamung kansiꞌkoo otoromainge daꞌ noruꞌdaavaꞌ, eeꞌnoko ninge daꞌ noruꞌdansi oꞌnong, eeꞌnoko ainge noruꞌai otong dake ning botomeuꞌnung. 26 Ninge daꞌ nau-antavarantuꞌ, eeꞌnoko teeꞌ nariꞌ nkoamaaꞌnoaing piaa pankaing otoꞌevuriiꞌnaang piaa ning-koo otoꞌderumanaꞌ, eeꞌnoko ning teing-koo oꞌnooꞌnaang.”

- JOONI
- <
- 17
- >

© 1994 BSPNG