- JOONI
- <
- 14
- >

14
Jiisuuꞌ Bauma-anko Nanuꞌ Taung Tamparuꞌnaꞌ
1 Jiisuuꞌke aaꞌmuruꞌ, “Domang orakaꞌ deeꞌdoriaukaꞌ. Kumponing masikaꞌantaveriaing, eeꞌnoko ning masikaꞌantameriainge. 2 Mmaꞌ bakanava-koo avatevaro otong. Ninge otoriainooꞌ neriampaing. Teeꞌ naurampiarupeuꞌ tosi dei. 3 Diiꞌ otoriainooꞌ osi neri bakeamira napoꞌ toromaravaing, eeꞌnoko ning-anko poꞌantarampiaing teꞌ ning oꞌnoainooꞌ diiꞌ otoriainaꞌ. 4 Diiꞌke noruꞌeri otong nanampainooꞌ eeꞌnoko teꞌ basiraripeuꞌnaꞌ noruꞌeri otong.”
5 Toomasie aaꞌpuuꞌ, “Ovoring, niiꞌke noruꞌampiaꞌ teꞌ daꞌ naniainooꞌ. Arekeeꞌ noruꞌampipeuꞌ taung teꞌ tavoꞌmaripeuꞌnavung?”
6 Jiisuuꞌke aaꞌpuuꞌ, “Ning tee eeꞌnara taung masikung, kara masikung okovenung eeꞌnoko domaang okovenunge ning eeꞌnara. Naning Mmaꞌanko bearupeuꞌ baka. Ninge deekoꞌ tavoꞌantavampeuꞌ. 7 Diiꞌke ning noruꞌmeri dei Mmaꞌ noruꞌeripeuꞌ; enang-eta noruꞌering, eeꞌnoko ooveringe.”
8 Pilipiꞌke aaꞌpuuꞌ, “Ovoring, Dauma naumeriaing ooampiainaꞌ. Tee narung oo-koo piamorimang.”
9 Jiisuuꞌke aaꞌpuuꞌ, “Ning pankaroonge diiꞌ ninka oꞌnoruꞌ. Arekeeꞌ, Pilipiꞌ, dake ning ee mmeꞌ noruꞌmeaꞌ? Naninge ning oomuuꞌnunge Mmaꞌ oovuuꞌnung. Aming-koo dake aaꞌpemaang, ‘Dauma naumeriai?’ 10 Aiꞌ daꞌ masikaꞌantaveaꞌ ee, Pilipiꞌ, ning Mmaꞌkoo oꞌnomaung eeꞌnoko Mmaꞌ ning-koo otomaunge? Eeꞌnoko teing kara naurampimatoining ning-eta poaꞌ. Mmaꞌketa eeꞌnara-ita pomaung. Mmaꞌke ning-koo otomaunge bakaang nko-nko nkovumaung. 11 Masikaꞌantameriaing ning Mmaꞌkoo oꞌnong eeꞌnoko Mmaꞌ ning-koo otong. Makotuaung deekoꞌ masikaꞌantameriaing aing-koo nko-nkoning-koo. 12 Masikaꞌ naurampimang, baa tee ning masikaꞌantamumaung ninge nko-nko nkoamaung nkovuaing. Eeꞌ, nko-nkonanka pankainanka nkoansing-koo dau basi pankaing nkovuainge, ning Mmaꞌanko nanampaing-koo. 13 Eeꞌnoko kapooꞌ nkaang miring-koo niaꞌmeriaing nkoampaing, Kumponinge bakaang meenasi siraꞌantavuainaꞌ ning-koo Bauring-koo. 14 Kapooꞌ nkoamaꞌnaang niaꞌmeriaing nkaang miring-koo nkoampaing.”
Jiisuuꞌke Tanuaang Meekung Botovuaing Minkuvuuꞌnaꞌ
15 “Diiꞌke ning piaameritaaꞌ nkaang boto siomperiaing. 16 Ninge Mmaꞌ niaꞌampaing niiꞌnung domang kuaaꞌanta diiꞌanko botovuaing, Tanuaang Meekung eeꞌnara, kara masikung tanata, diiꞌ ninka doong kante otoriainaꞌ. 17 Teinge tamung kansiꞌkoo otoromainge nkavaavarupeuꞌ, ooaavarura noruꞌaavaung-koo. Teka diiꞌke tee noruꞌeri otong, aiꞌ tee diiꞌ ninka otorimaung-koo; eeꞌnoko diikaang domang-koo otoi otoaing. 18 Ninge diiꞌka maantuaaraꞌnuka-pinaꞌ siꞌdampiaukaꞌnung. Napoꞌ toromaravaing diiꞌanko. 19 Okiꞌnooꞌ batei tankinuko tamung kansiꞌkoo otoromainge oomaavaukaꞌnung eeꞌnoko diiꞌke oomeriaing. Eeꞌnoko ning domamari oꞌnomaꞌnoaing-koo diiꞌ napoꞌ domantariri otoriainge. 20 Teꞌmung eeꞌnaꞌmung diiꞌke noruꞌmeriaing ning Mmaꞌkoo oꞌnong eeꞌnoko diiꞌ ning-koo otoring teeꞌ ning diiꞌkoo oꞌnomanaꞌ.
21 “Baa tee nkaang boto arooꞌuma siompumaung tee eeꞌnara naning ning piaamumaung. Eeꞌnoko baa tee naning ning piaamumaung Mmaꞌke piaavuainge. Eeꞌnoko ninge piaavampainge. Eeꞌnoko ning ninka siraꞌmaravainge tee-koo.”
22 Judasi, Kerioꞌnunge deeaꞌ, aaꞌpuuꞌ, “Ovoring, aming-koo niiꞌkoo naing-koo oroꞌdaravainge eeꞌnoko ookara kansiꞌkoo-nupoong-koo deeaꞌ?”
23 Jiisuuꞌke makuꞌuma aaꞌpuuꞌ, “Baa tee naning ning piaamumaung nkaang boto siompuaing. Eeꞌnoko Mmaꞌke piaavuainge. Mmaꞌ eeꞌnoko ning mereaing tee-anko; tee ninka oꞌnoriaing. 24 Baa tee ning piaamuaung, teie tee nkaang kara meumpuaukaꞌnung. Eeꞌnoko tee kara minkuanko taaraverimaung nkaang deeaꞌ, Mmaꞌ tee ning botomuuꞌnung bakaang.
25 “Enang aing kapooꞌnanka ninge mmeꞌ diiꞌ ninka oꞌnoritaaꞌ naurampimaing. 26 Teka damaꞌke teie Domang Kuaaꞌantai, Tanuaang Meekunge, Kumponinge diiꞌanko botovuainunge nkaang miring-koo, ookara kapooꞌ nau-antaruriaing, eeꞌnoko noruꞌantaruriainge napoꞌ ookara kapooꞌ ninge naurampiruꞌning.
27 “Tampara, otoriko. Tampara masikung, nkaang mooa koontoꞌ masikung arompimaang. Avitoitoi noruꞌdariaꞌ eeꞌnoko aroreriaukaꞌ. 28 Diiꞌke taaramering ninge aaꞌpanko, ‘Ninge diiꞌ siꞌdampiaing nka napoꞌ toromaravaing diiꞌanko.’ Diiꞌke ning piaamerimaung dei doturoturaripeuꞌ ning Mmaꞌanko nananko, tee-anko ning-koo dau basi-anko. 29 Ninge enang naurampiring mmeꞌ nkoaravaruko masikaꞌantameriiꞌnaang nkoaravainaꞌmung. 30 Diiꞌ ninka ning baruꞌ pankaroong minkumariaukaꞌnung. Aming-koo, nnaꞌ Sietaniꞌ pomaang, tamung kansiꞌkoo otoromaing biikaang pankaing. Nka tee nkaang pankaing deeaꞌ. Komaaru˜ oꞌnoaꞌ baramupeuꞌnung-koong. 31 Teka pora paaramuko taraꞌmoaꞌ taaravampaing ookara kansiꞌnupoonge tasiꞌpaavainaꞌ ninge Mmaꞌ narung piaavamaung, eeꞌnoko Mmaꞌ narung bakaang pia keperuuꞌmari siompamaung. Aiaꞌ, daaꞌdarira danto meriai.”

- JOONI
- <
- 14
- >

© 1994 BSPNG