- JOONI
- <
- 12
- >

12
Meeriꞌke Duuni Tampaꞌ Nuuraaꞌ Jiisuuꞌkoo Dakovuuꞌnaꞌ
(Mat 26:6-13; Mak 14:3-9)
1 Teketa tee, ˜naꞌmung-taa doong otoko Taamang Baariꞌkoong˜ nkoaavaꞌnaang Jiisuuꞌ Beetani-namono-aape nanuuꞌ. Temono eeꞌnamono Lasarusi bakanamono, tee Jiisuuꞌke tero daaꞌantavuuꞌnung bakanamono. 2 Jiisuuꞌ teꞌ poioꞌ taamang pankaing nkoauꞌ. Maataꞌke Jiisuuꞌ eeꞌnoko teing tee oo-koo porouꞌning bauꞌuruꞌ, eeꞌnoko Lasarusi Jiisuuꞌ ninka baꞌnamparesioꞌ. 3 Eeꞌnoko Meeriꞌke mou-koong-pinaꞌ ntong-pinaꞌ basi duuni nkavui pouꞌ, tampaꞌ nuuraaꞌ naruꞌ, naaradaꞌ narunge nkoniiꞌ, mooꞌ pankaing-koonaruꞌ. Eeꞌnoko Jiisuuꞌkoong-koo kauꞌkoo kooꞌuuꞌ eeꞌnoko bakaange dapoi napoꞌ kauꞌ piuꞌuuꞌ. Eeꞌnoko teie tampaꞌ nuuraaꞌke teva nariꞌ nuuraaꞌaruꞌ. 4 Eeꞌnoko niiꞌkoong Jiisuuꞌ bakaning barevare-nupoong-koonarunge, Judasi Kerioꞌnunge, teie Jiisuuꞌ damaꞌke kare-nupoong-koo sivuainunge aaꞌpuuꞌ, 5 “Aming-koo anie aruꞌ duuninaruꞌ tampaꞌ nuuraaꞌnaruꞌ keraꞌpuing? Baavevura dei beenaumo daakuꞌ namikuri nkavupeuꞌ eeꞌnoko ataꞌoiꞌnuka pakuvuripeuꞌ.” 6 Teie ataꞌoiꞌnanka-koo taraꞌoaꞌ, tamung teeꞌ minkuvuuꞌ tee baka bakisipung deemparama, teie mooniꞌ sipaakoꞌnaraꞌ bakura kompui bakiaaꞌurikoꞌnooꞌkoo.
7 Eeꞌnoko Jiisuuꞌke aaꞌpuuꞌ, “Teni sipeai. Aung tee ning dakoꞌmaavainaꞌmung-koo makosi koreꞌmemuuꞌnung, teeꞌ nkovuing. 8 Diiꞌ ataꞌoiꞌnuka ninka doong kante otorimaung eeꞌnoko ning doong kante diiꞌ ninka oꞌnoriaukaꞌnung.”
Ovontunge Kara Pinkaꞌauꞌnaꞌ Lasarusi Dupisiꞌkoo
9 Eeꞌnoko Juꞌnupoong karikaꞌke taaravauꞌ Jiisuuꞌ Beetani-navuntuꞌkoo otokoꞌnung. Eeꞌnoko teꞌ nanauꞌ, Jiisuuꞌ narung oo-koo deeaꞌ, napoꞌ tee Lasarusi oo-koo berouꞌ, tee Jiisuuꞌke booꞌketa daaꞌantavuuꞌnung. 10-11 Teeꞌkoo piristiꞌkoong ovontunankai matauauꞌ Lasarusi tavaavaꞌnaang, tee Lasarusi ooaaraiꞌnange mmauꞌ Juꞌnupoonge biikaning pankainanka sipaaruꞌnung-koo, Jiisuuꞌ masikaꞌantavaama.
Jiisuuꞌ Jerusalemaꞌ Tumparuꞌnaꞌ Daaurarong-pinaꞌ Oroꞌpari
(Kena 118:25-27; Mat 21:1-11; Mak 11:1-11; Luk 19:28-40)
12 Teketa daunaꞌmung tee karikaꞌke taaravauꞌ Baariꞌkoong Paroro-koo porokoꞌninge Jiisuuꞌ Jerusalemaꞌaape pooꞌnaang. 13 Taaravaara uurung tovang nkavai osi-eta tenkenauꞌ kuneꞌaavaꞌnaang. Eeꞌnoko euravaama bokiaama aaꞌpauꞌ, “Biraanke! Biraanke-poꞌnung tee aung Kumponing bakaang miring-koo pomaang; aung tee daurarong niiꞌ Isireeli-nupoong niikaang!” 14 Jiisuuꞌke doonkiiꞌnavoroꞌ nkavura, doonkiiꞌkoo dau baꞌnanui nanuko, teeꞌ Daari Meekunge minkuvumanaꞌ, aaꞌpumanaꞌ,
15 “Aroreriaukaꞌ diiꞌ Saioni-nupoong, diikaang daurarong diiꞌanko pomaang doonkiiꞌnu kampianu-koo dau baꞌnanui.” (Sekaraia 9:9)
16 Niiꞌke bakaning barevare-nupoonge tasiꞌpampiarukoꞌ tee kapooꞌ nkoaruꞌnung. Jiisuuꞌ daaꞌaruꞌnang bakaang meenasi ninka deekoꞌ niiꞌkoo siraꞌparuꞌ tee Daari Meekunge tutung minkuvuuꞌnung teeꞌ nkoaraaꞌnaang eeꞌnoko teeꞌ nariꞌ nkoaruꞌ Jiisuuꞌkoo.
17 Teing karinga Jiisuuꞌke bokuma Lasarusi booꞌparioꞌ kuvi dakoꞌauꞌnooꞌketa domang-antavuioꞌ ooauꞌninge dooreaaruꞌ. 18 Teing ookara Jerusalemaꞌ porouꞌning taꞌninai taaravaara berora onkeonkeꞌauꞌ, Jiisuuꞌ teeꞌ taaꞌniꞌpoi poko. 19 Eeꞌnoko teeꞌ nariꞌ dooreai otoroko teinge Boto Keperuuꞌnavitue biiꞌka kareaama aaꞌpauꞌ, “Ooveriaing, niiꞌke matauampimanaꞌ nkoaravaꞌ otong. Ookara nantoonge tee narung siompaamang.”
Niiꞌninge Kirikiꞌnupoonge Jiisuuꞌ Besiꞌaakoꞌnaꞌ
20 Eeꞌnoko teing-kooninge dootuuꞌariiꞌnaang eeꞌdeto Jerusalemaꞌaape nanaakoꞌninge niiꞌning Kirikiꞌ otorokoꞌ tenang paroro nkoaakoꞌnaꞌmung. 21 Eeꞌnoko teing Pilipiꞌanko porouꞌ. Pilipiꞌ Besaida-namono-nung, Kaaleliꞌnameng-koonooꞌnung. Eeꞌnoko teinge aaꞌpauꞌ, “Ee pankaing, niiꞌ Jiisuuꞌ ooampiiꞌnaang piamorimang.” 22 Eeꞌnoko Pilipiꞌ Aanduruꞌanko nanura nauvuuꞌ, eeꞌnoko tenaanka Jiisuuꞌanko nanureta nauvuretuꞌ.
23 Jiisuuꞌke makuꞌurema aaꞌpuretuꞌ, “Tee bateinang enang tavoꞌaring Kumponinge meenasi pankaing amuainang ning tee Naning-naumpoꞌ Paning-etaing. 24 Masikaꞌ naurampemang sinang-koo, uiteꞌnu˜ nau kansiꞌkoo duaꞌaravarura eeꞌnoko booarura, teu nau deempari otopeuꞌ, nka boora deekoꞌ mmauꞌ sinang tavoꞌantavupeuꞌ. 25 Tee teeꞌ nariꞌ baa tee naning bakaang domaang baka kirokaiaramaung bakaang domaang tee paaꞌaravaing, teketa baa tee naning anke kansiꞌkoo otoi bakaang domaang siꞌkoo tauraꞌpari otoing tee bakaang domaang pinkaꞌaravaing. Teie tee domaang oparavaung kompuaing. 26 Baa tee naning nkaang pakupakunung deemparaaꞌnaang piavora deekoꞌ ning siomuaing. Teeꞌkoo nkaning pakupaku-nupoong niꞌninka oꞌnoriaing ning oꞌnoainooꞌ. Mmaꞌke daangampuainge naning tee ning-koo pakunara deemparavaing.”
Jiisuuꞌke Booꞌ Arooꞌuko Kumponinge Paning-eta Tampaꞌ Karavuuꞌnaꞌ
27 Jiisuuꞌke aaꞌpuuꞌ, “Nkaang domang orakaꞌ deeꞌmoing. Aming minkuampainge? Eeꞌ pa minkuamaꞌnaang, ‘Mmaꞌ, aung bateinang ning-anko poaukaꞌ poteveaing?’ Nka teeꞌ deeaꞌ. Ning mouꞌnung enang-koong sisikeera toraꞌpamaꞌnaang. 28 Ee Mmaꞌ, nerantaravai dakaang miring pankaing-antararavainaꞌ.” Teeꞌ minkuvuko narung aurong paning-eta karoma aaꞌpuuꞌ, “Ning neramari oꞌnomaꞌnoing, eeꞌnoko napoꞌ teeꞌ nkomaraaꞌnaang.”
29 Teinge karingai teꞌ donkonaakoꞌninge tee kara taaravaara aaꞌpauꞌ, “Kurunkurung-pinaꞌ taaravampiring.” Eeꞌnoko niiꞌninge aaꞌpauꞌ, “Tee aaꞌ koosinung˜ tee-anko karoing.” 30 Eeꞌnoko Jiisuuꞌke aaꞌpuruꞌ, “Aung kara ninge taaravamaꞌnaang karoaꞌ, diiꞌke taaraveriiꞌnaang. 31 Enang bateinang tenang Kumponinge ookara kansiꞌnupoong koosinang nkovuma koompuriainang. Enang eeꞌnang Kumponinge teing kansiꞌnupoong biikaang pankaing turampura bataꞌuaing. 32 Nantoonge ning taakamaara kansiꞌketa intamaako ookara nantoong baramparampaing ning-anko.” 33 Teeꞌ minkuvuma nauvuruꞌ aremuriiꞌ booꞌ toraꞌpuuꞌnaang otoing. 34 Eeꞌnoko teinge karingai makuꞌaama aaꞌpauꞌ, “Niikaang boto-koo dariraarie eeꞌ naumurimaung: tee Pakoꞌpariꞌniiꞌ doong kante otoaing. Arekeeꞌ dake enang minkuepeuꞌ daꞌ nauꞌka enang intantaavaing? Daꞌ aming-koo ‘Tee Naning-naumpoꞌ Paning-etaing’ tantaramaung”?
35 Jiisuuꞌke makuꞌurima aaꞌpuruꞌ, “Ning diiꞌ ninka okiokiꞌnooꞌ oꞌnoritaaꞌ araka-antarampimaang. Ninge mmeꞌ araka-antarampirioꞌ ooveritaaꞌ otoriaing mutaananturiꞌneeng. Aming-koo, nnaꞌ naning tee mutaananooꞌ otomaung noruꞌuaung areꞌaape nanumang. 36 Teeꞌkoo ninge araka-antarampirioꞌ masikaꞌantameriaing mmeꞌ taaramerima, diiꞌ sirapoꞌnupoong deentariainaꞌ.” Eeꞌnoko Jiisuuꞌke teeꞌ minkuvura baka nanuuꞌ bakuꞌaritaaꞌ.
Juꞌkoong Ovontunge Jiisuuꞌ Masikaꞌantavaavaruuꞌnaꞌ
37 Bane aing ookara taaꞌniꞌanta nkovuko ookara-koo dutakanooꞌke, nka masikaꞌantavaavarukoꞌ. 38 Teeꞌ teronunge nakaronunge Aisaiaꞌke Daari Meekung-koo daarivuuꞌnaꞌ masikaꞌ deemparuꞌ, aaꞌpuuꞌnaꞌ,
“Ovoring ee, kapooꞌ nkoaravaing-koong karantamemaung˜ nantoonge masikaꞌantavaavaukaꞌ, eeꞌnoko dakaang tankaꞌke iirakutai dupe-antaveko ooaara tasiꞌkoo makosiaavaukaꞌ bakei!” (Aisaiaꞌ 53:1)
39 Teeꞌ eeꞌnaꞌ teinge masikaꞌantavaavarukoꞌnung. Aisaiaꞌke temuriiꞌ aarumo-koo napoꞌ minkuvuuꞌnunge, aaꞌpuuꞌ,
40 “Kumponinge biikaang duta mutuu-antavurira biikaang domang ivekaꞌantavuruꞌ aaꞌnoꞌneeng-koo: dutai ooaama domange tasiꞌpaara ning-koo toroariko ninge tamparuꞌantavaramiꞌneeng-koo.” (Aisaiaꞌ 6:9-10)
41 Aisaiaꞌke tee kara minkuvuuꞌnung Jiisuuꞌ bakaang meenasi oovuraiꞌnange. Teeꞌkoo teeꞌ minkuvuuꞌ Jiisuuꞌkoo.
42 Tenang eeꞌnang mmauꞌ Juꞌkoong Ovontung Jiisuuꞌ masikaꞌantavaakoꞌ, eeꞌnoko Boto Keperuuꞌnavitu-koo avoreaama sirapoꞌke minkuaavarukoꞌ tevitue dootuuꞌnava-ita bataꞌaariꞌneeng-koo. 43 Nantoonge daangang-koo piavoroma, Kumponinge daangang-koo piavoroaꞌ.
Jiisuuꞌ Bakaang Karai Nantoong Simpeꞌuriainaꞌ
44 Jiisuuꞌke aaꞌnaꞌ karoma aaꞌpuruꞌ, “Baa tee ning masikaꞌantamumaunge ning narung masikaꞌantamuaung, teie tee ning botomuuꞌnung nariꞌ masikaꞌantavumaunge. 45 Baa tee ning oomumaung tee ning botomuuꞌnung napoꞌ oovumaunge. 46 Ning kansiꞌkoo mouꞌ araka-pinaꞌ. Eeꞌnoko ookara nantoong ning masikaꞌantamaamaing mutaanang-koo otoroaukaꞌnunge. 47 Baa tee nkaang kara taaravuma masikaꞌantavuaung ninge tuumpiampaukaꞌnung. Ning mouꞌnung tuumpiaramparooꞌnaang, teka domang-antavaramaꞌnaang. 48 Baa tee ning tontaꞌmumaung eeꞌnoko nkaang kara masikaꞌantavuaung, tee naning bakaang tuutunang˜ otoꞌevung-tee kara ninge minkuansing bakaang tuutunang-nko otoaing teꞌmung doong asiꞌnooꞌnaꞌmung. 49 Teeꞌkoo eeꞌnaꞌkoo ninge ninka tamung minkuampaꞌ, teie Mmaꞌke ning botomuuꞌnunge mooꞌnaang napoꞌ botomuuꞌ naurampiiꞌnaang teeꞌ naurampirinaꞌ. 50 Eeꞌnoko noruꞌansi oꞌnong bakaang botoi domaang oparavaukaꞌnung tavoꞌumaung. Ninge kapooꞌ minkuamaung tee eeꞌnaa Mmaꞌke naumuuꞌnung minkuamaung.”

- JOONI
- <
- 12
- >

© 1994 BSPNG